Oficialusis leidinys L 039 , 12/02/1981 p. 0001 - 0003

specialusis leidimas suomių kalba: skyrius 15 tomas 3 p. 0114

specialusis leidimas ispanų kalba: skyrius 15 tomas 3 p. 0003

specialusis leidimas švedų kalba: skyrius 15 tomas 3 p. 0114

specialusis leidimas portugalų kalba skyrius 15 tomas 3 p. 0003



Tarybos Reglamentas (EEB) Nr. 348/81 1981 m. sausio 20 d. dėl banginių arba kitų banginių būrio gyvūnų produktų importo bendrųjų taisyklių EUROPOS BENDRIJŲ TARYBA, atsižvelgdama į Europos ekonominės bendrijos steigimo sutartį, ypač į jos 235 straipsnį, atsižvelgdama į 1966 m. rugsėjo 22 d. Tarybos reglamentą Nr. 136/66/EEB dėl bendro aliejų ir riebalų rinkos organizavimo [1] su paskutiniais pakeitimais, padarytais Reglamentu (EEB) Nr. 1917/80 [2], ypač į jo 3 straipsnio 1 dalį, atsižvelgdama į 1968 m. birželio 28 d. Tarybos reglamentą (EEB) Nr. 827/68 dėl bendro tam tikrų Sutarties II priede išvardytų produktų rinkos organizavimo [3] su paskutiniais pakeitimais, padarytais Reglamentu (EEB) Nr. 1117/78 [4], ypač į jo 2 straipsnio 1 dalį, atsižvelgdama į Komisijos pasiūlymą [5], atsižvelgdama į Europos Parlamento nuomonę [6], atsižvelgdama į Ekonomikos ir socialinių reikalų komiteto nuomonę [7], kadangi tam, kad būtų išsaugotos banginių būrio rūšys, reikalingos tarptautinę prekybą ribojančios priemonės; kadangi šios priemonės turėtų būti priimtos Bendrijos lygiu ir kartu turėtų būti laikomasi tarptautinių Bendrijos įsipareigojimų; kadangi, kol bus priimtos bendresnio pobūdžio Bendrijos priemonės dėl laukinės faunos ir floros rūšių prekybos priežiūros, pradiniame etape banginių arba kitų banginių būrio gyvūnų pagrindinių produktų importui turėtų būti taikomi importo leidimai, kartu pasiliekant galimybę papildyti šių produktų sąrašą; kadangi tam, kad padėtis būtų aiškesnė, derėtų nurodyti, kad, laukiant galimo sąrašo išplėtimo, valstybės narės, laikydamosi Sutarties nuostatų, gali ir toliau taikyti apsaugos priemones rūšims, susijusioms su šiame reglamente nenurodytų produktų importu; kadangi kompetentingos institucijos neturėtų išduoti tokių leidimų neįsitikinusios, jog minėtieji produktai nebus naudojami komerciniams tikslams, PRIĖMĖ ŠĮ REGLAMENTĄ: 1 straipsnis 1. Nuo 1982 m. sausio 1 d. priede išvardyti produktai įvežami į Bendriją pateikus importo licenciją. Komerciniams tikslams skirtiems produktams tokia licencija neišduodama. 2. Iki 1981 m. liepos 1 d. valstybės narės Komisijai praneša institucijų, kurioms suteikta teisė išduoti šio straipsnio 1 dalyje minėtas importo licencijas, pavadinimus ir adresus. Komisija nedelsdama informuoja apie tai kitas valstybes nares. 2 straipsnis 1. Šiuo dokumentu steigiamas Banginių būrio gyvūnų produktų komitetas (toliau — komitetas), kurį sudaro valstybių narių atstovai ir kuriam pirmininkauja Komisijos atstovas. Komitetas patvirtina savo darbo tvarkos taisykles. Jis gali tirti kiekvieną klausimą, susijusį su šio reglamento taikymu, kurį jam pateikia pirmininkas savo iniciatyva arba valstybės narės atstovo prašymu, įskaitant ir kontrolės klausimą. 2. Tvirtinama tokia šio reglamento įgyvendinimo tvarka: a) Komisijos atstovas pateikia komitetui nuostatų, kurias būtina priimti, projektą. Komitetas savo nuomonę apie projektą pareiškia per tokį laiką, kokį nustato pirmininkas atsižvelgdamas į klausimo skubumą. Sprendimai priimami 45 balsų dauguma valstybių narių balsus paskirstant Sutarties 148 straipsnio 2 dalyje nurodyta tvarka. Pirmininkas nebalsuoja; b) Komisija patvirtina numatytas nuostatas, jeigu jos atitinka komiteto nuomonę; c) jeigu numatytos nuostatos neatitinka komiteto nuomonės arba nuomonė nepareiškiama, Komisija nedelsdama pateikia Tarybai pasiūlymą dėl nuostatų, kurias būtina priimti. Taryba sprendimą priima kvalifikuota balsų dauguma. Jei gavusi pasiūlymą Taryba per tris mėnesius nepriima sprendimo, pasiūlytas nuostatas patvirtina Komisija. 3 straipsnis 1. Komisija nedelsdama pateikia Tarybai ataskaitą apie tai, ar šio reglamento priede pateiktas produktų sąrašas turėtų būti išplėstas, ir apie galimybes prižiūrėti, ar jis ir pasiūlytieji produktai, jei tokių yra, atitinka šio reglamento nuostatas, taip pat, esant reikalui, pateikiami pasiūlymai. 2. Taryba, kvalifikuota balsų dauguma priėmusi Komisijos pasiūlymą, gali nuspręsti papildyti šio straipsnio 1 dalyje minimą sąrašą. 3. Kol toks sprendimas dar nepriimtas, valstybės narės, laikydamosi Sutarties nuostatų, gali taikyti apsaugos priemones toms banginių arba kitų banginių būrio gyvūnų rūšims, kurių produktams šis reglamentas nėra taikomas. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1981 m. sausio 20 d. Tarybos vardu Pirmininkas Ch. A. van der Klaauw [1] OL 172, 1966 9 30, p. 3025/66. [2] OL L 186, 1980 7 19, p. 1. [3] OL L 151, 1968 6 30, p. 16. [4] OL L 142, 1978 5 30, p. 1. [5] OL C 121, 1980 5 20, p. 5. [6] OL C 291, 1980 11 10, p. 46. [7] OL C 300, 1980 11 18, p. 13. -------------------------------------------------- PRIEDAS CT pozicijos Nr. | Aprašymas | ex 02.04 C | Banginių būrio gyvūnų mėsa ir valgomi subproduktai, švieži, šaldyti ir užšaldyti | ex 02.06 C | Banginių būrio gyvūnų mėsa ir valgomi subproduktai, sūdyti, sūryme, džiovinti arba rūkyti | ex 05.09 | Banginių ūsai ir pan., neapdoroti arba apdoroti, bet neišpjauti pagal formą, banginių ūsų šeriai ir tų produktų atliekos | ex 05.15 B | Žmonėms vartoti netinkama banginių mėsa arba subproduktai | ex 15.04 | Banginių būrio gyvūnų taukai ir aliejus, rafinuoti arba nerafinuoti | ex 15.08 | Banginių būrio gyvūnų aliejus, kaitintas, oksiduotas, dehidruotas, sulfuruotas, prapūstas arba polimerizuotas šiluma vakuume arba inertinėse dujose arba kitaip modifikuotas | ex 15.12 | Banginių būrio gyvūnų aliejus ir taukai, visai arba iš dalies hidrinti ar sukietinti arba sukietinti kuriuo nors kitu būdu, rafinuoti arba nerafinuoti, bet daugiau neapdoroti | 15.15 A | Spermacetas, neapdorotas, spaustas arba rafinuotas, dažytas arba nedažytas | ex 16.03 | Banginių būrio gyvūnų mėsos ekstraktai ir sultys | ex 23.01 A | Žmonėms vartoti netinkami banginių būrio gyvūnų mėsos ir subproduktų miltai ir milteliai | ex 41 skyr. | Banginių arba kitų banginių būrio gyvūnų oda, apdorota aliejumi, modifikuotu arba nemodifikuotu | Visi toliau išvardyti banginių arba kitų banginių būrio gyvūnų produktai, chemiškai apdoroti modifikuotu arba nemodifikuotu aliejumi, arba pagaminti iš tokiu aliejumi apdorotos odos: | ex 42 skyr. | Odos gaminiai; pakinktai ir balnojimo reikmenys; turizmo prekės, rankinės ir panašūs krepšiai | ex 43 skyr. | Kailiai ir jos gaminiai | ex 64 skyr. | Avalynė, blauzdinės ir pan.; tokių gaminių dalys | --------------------------------------------------